b"\n_START_ARTICLE_\nAntonio, el ballar\xc3\xad\n_START_SECTION_\nFormaci\xc3\xb3\n_START_PARAGRAPH_\nAntonio va iniciar la seva formaci\xc3\xb3 a l'escola bolera de Realito a la seva Sevilla natal, quan tenia sis anys. Va estudiar dansa cl\xc3\xa0ssica amb \xc3\x81ngel Pericet. M\xc3\xa9s tard va ampliar la seva formaci\xc3\xb3 amb els mestres Otero i Pericet, i flamenc amb el mestre Frasquillo.\n_START_SECTION_\nCarrera professional\n_START_PARAGRAPH_\nEn 1928, als nom\xc3\xa9s set anys d'edat, va comen\xc3\xa7ar a actuar com a nen prodigi amb una altra nena, Rosario (Florencia P\xc3\xa9rez Padilla), al Teatro Duque de Sevilla. Va passar la seva inf\xc3\xa0ncia actuant a festes privades, caf\xc3\xa8s cantants i teatres de Sevilla. Posteriorment actuaria amb altres nens, coneguts com Los Chavalillos Sevillanos fora de la seva ciutat natal, primer per Andalusia, despr\xc3\xa9s a Madrid i m\xc3\xa9s tard a Barcelona. _NEWLINE_En octubre de 1936, quan es trobava actuant amb la Rosario a Fran\xc3\xa7a, van saber que a Espanya comen\xc3\xa7ava una guerra civil, la guerra civil espanyola, per la qual cosa van decidir no tornar-hi i marxar a Am\xc3\xa8rica. De 1937 a 1949 ell i la Rosario van actuar, com a Antonio y Rosario, exclusivament a pa\xc3\xafsos americans, com Argentina, Xile, Per\xc3\xba, Col\xc3\xb2mbia, Vene\xc3\xa7uela, Cuba, M\xc3\xa8xic, Brasil i Estats Units, en un espectacle de Carmen Amaya. En 1943, Antonio va estrenar la seva primera coreografia, Corpus Christi en Sevilla, a Nova York. En tornar a Europa ja els havien oblidat, i a m\xc3\xa9s en aquests anys havien crescut i ja no podien \xc3\xa9sser venuts com al mateix producte. Un empresari madrileny per\xc3\xb2 els va contractar per a actuar al Teatro Fontalba, on van tenir gran \xc3\xa8xit, i aix\xc3\xb2 els va permetre actuar de nou en aquest continent, a festivals com el d'Edimburg o l'Internacional d'Holanda, i a pa\xc3\xafsos com Fran\xc3\xa7a, B\xc3\xa8lgica, It\xc3\xa0lia, Su\xc3\xafssa, Dinamarca o Anglaterra. En 1952, l'Antonio i la Rosario es van separar art\xc3\xadsticament._NEWLINE_En 1953 va formar parella art\xc3\xadstica amb Rosita Segovia. Junts van crear els fonaments del que m\xc3\xa9s tard seria una companyia de dansa amb trenta-cinc ballarins, encap\xc3\xa7alats per l'estrella Rosita Segovia i que va dirigir l'Antonio: el van anomenar Antonio Ballet Espa\xc3\xb1ol. La seva feina de director inclo\xc3\xafa tasques d'escenografia i luminot\xc3\xa8cnia, i per exemple va crear uns efectes de llum que posteriorment van ser molt copiats. Des del primer moment va tenir un \xc3\xa8xit rotund i va actuar a gires per tot el m\xc3\xb3n. En 1965 la companyia rep el nou nom d'Antonio y sus Ballets de Madrid. El 1969 Rosita Segovia va decidir retirar-se de les taules com a ballarina, i va deixar la companyia per a dedicar-se a la difusi\xc3\xb3 de la dansa espanyola a trav\xc3\xa9s de la doc\xc3\xa8ncia a dues escoles i la direcci\xc3\xb3 d'una altra companyia de dansa, per a la qual va seguir coreografiant. Els anys setanta van ser cada vegada m\xc3\xa9s fluixos per a Antonio i va comen\xc3\xa7ar a preparar la seva retirada. _NEWLINE_En 1978 va fer una gira d'acomiadament amb els seus millors \xc3\xa8xits i en 1979 es va retirar oficialment com a ballar\xc3\xad. En 1980 el Ministeri de Cultura d'Espanya el va nomenar director del Ballet Nacional Espa\xc3\xb1ol de dansa espanyola i al cap de tres anys el mateix ministeri el va destituir del c\xc3\xa0rrec.\n_START_SECTION_\nFons\n_START_PARAGRAPH_\nEl Centre de Documentaci\xc3\xb3 i Museu de les Arts Esc\xc3\xa8niques t\xc3\xa9 el fons de l'artista, on hi ha una quantitat de pe\xc3\xa7es d'indument\xc3\xa0ria del ballet d'Antonio."